Syksyn satoa
– Hei, mistä on matka noin naurusuulla?
 – Ka, koulutarhasta! – Saattepa kuulla
 kuinka nuo pienet tarhurit haastaa
 omasta somasta viljelysmaastaan.

 – Me palstan saimme jo kevähällä
 ja siin’ oli hauska työskennellä.
 Käyttäen lapiota ja kuokkaa
 kukin sen peltonsa pehmeeksi muokkaa.

 Me siihen siemenet sirotimme,
 me perkasimme ja kastelimme.
 Ja aurinko paistoi ja turve tunki,
 ja taimet ne kilvan kohosi kunkin.

 Näin runsahan sieltä nyt sadon saimme,
 kun hallan kourista kotiin sen haimme.
 On porkkanat meillä ja punajuuret
 ja lantut ja kaalit niin mahtavan suuret

 Meill’ on nauriita iltamme iloksi syödä
 ja herneitä, papuja vaikkapa myödä
 ja sipulit keittomme mausteiksi
 ja kukkaset kotimme koristeiksi.

 Ja nyt me sen tiedämme, – lapset haastaa,
 että leipä ja särvin ne lähtee maasta.
 Kun innolla, tarmolla työhön tarttuu,
 niin sieltä ne siunatut sadot karttuu.

1927.